ai4bharat/Pralekha huggingface dataset:
சுகாதாரம் மற்றும் குடும்ப நலத்துறை அமைச்சகம்
இந்தியாவில் செலுத்தப்பட்டுள்ள கொவிட் தடுப்பூசிகளின் மொத்த எண்ணிக்கை 67.72 கோடியைக் கடந்தது
இந்தியாவில் செலுத்தப்பட்டுள்ள கொவிட் தடுப்பூசியின் மொத்த எண்ணிக்கை 67.72 கோடியைக் கடந்துள்ளது. கடந்த 24 மணி நேரத்தில் 58,85,687 தடுப்பூசிகள் செலுத்தப்பட்டுள்ளன. இன்று காலை 7 மணிக்குக் கிடைத்த முதற்கட்ட தகவலின்படி, மொத்தம் 70,88,424 முகாம்களில் 67,72,11,205 தடுப்பூசிகள் போடப்பட்டுள்ளன.
கடந்த 24 மணி நேரத்தில் 36,385 பேர் குணமடைந்தனர். இதன் மூலம் குணமடைந்தவர்களின் மொத்த எண்ணிக்கை 3,21,00,001 ஆக உயர்ந்துள்ளது.
நம் நாட்டில் குணமடைந்தவர்களின் விழுக்காடு, 97.43 சதவீதமாக உள்ளது.
தொடர்ந்து 69 நாட்களாக புதிய பாதிப்புகளின் எண்ணிக்கை 50,000க்கும் குறைவாக ஏற்பட்டு வருகிறது.
கடந்த 24 மணி நேரத்தில் 42,618 பேர் புதிதாகத் தொற்றுக்கு ஆளாகியுள்ளனர்.
இந்தியாவில் கொவிட் தொற்றுக்கு சிகிச்சை பெறுவோரின் எண்ணிக்கை 4,05,681 ஆக உள்ளது. இது, நாட்டின் மொத்த பாதிப்பில் 1.23 சதவீதம் ஆகும்.
கடந்த 24 மணி நேரத்தில் 17,04,97 பரிசோதனைகளும், இந்தியாவில் இதுவரை மொத்தம் 52,82,40,038 பரிசோதனைகளும் மேற்கொள்ளப்பட்டுள்ளன.
வாராந்திர தொற்று உறுதி விழுக்காடு தொடர்ந்து 71 நாட்களாக 3 சதவீதத்திற்கும் குறைவாக, 2.63 சதவீதமாகவும், தினசரி தொற்று உறுதி விகிதம் 2.50 சதவீதமாகவும் இன்று பதிவாகியுள்ளது. தொடர்ந்து 89 நாட்களாக 5 சதவீதத்திற்குக் குறைவாக ஏற்பட்டுள்ளது.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1751897
இளைஞர் நலன் மற்றும் விளையாட்டு அமைச்சகம்
மகாராஷ்டிர ஓட்டப்பந்தய வீராங்கனை சுதேஷ்னாவின் ஓட்டத்தை சிறுவயது ஆஸ்துமாவும் தடுத்து நிறுத்த முடியவில்லை
மகாராஷ்டிர மாநில ஓட்டப்பந்தய வீராங்கனை சுதேஷ்னா, கேலோ இந்தியா விளையாட்டு போட்டியில், பெண்களுக்கான ஓட்டப்பந்தயத்தில் 100 மீட்டர், 200 மீட்டர் மற்றும் 4X100 மீட்டர் பிரிவுகளில் ஹாட்ரிக் சாதனைப் படைத்து, தங்கப் பதக்கம் வென்றார்.
கேலோ இந்தியா விளையாட்டு போட்டியின் வெற்றி விழாவில் பங்கேற்ற சுதேஷ்னாவின் தாயார் ஹன்மன்த் ஷிவாங்கர், “பல ஆண்டுகளுக்கு முன் என் மகள் ஓட்டப்பந்தயத்தில் கலந்து கொள்ள இருப்பதை அறிந்து என் மனம் துடித்தது, ஒரு பீதி தொற்றி கொண்டது” என்று தெரிவித்தார்.
சுதேஷ்னா சிறுவயது முதல் ஆஸ்துமாவால் பாதிக்கப்பட்டிருந்ததால், அவள் ஓட்டப்பந்தயங்களில் கலந்து கொள்வதை விரும்பாமல், அதனை தடுக்க முயற்சி செய்ததாகவும் நினைவு கூர்ந்தார்.
சிறுவயதில் சுதேஷ்னா பள்ளி சார்பாக நடந்த ஓட்டப்பந்தயத்தில் கலந்து கொள்வதை தடுக்க சென்றேன். அதற்குள் அவள் போட்டியில் கலந்து கொண்டு, வெற்றி பெற்றிருந்ததாகவும் ஹன்மன்த் ஷிவாங்கர் குறிப்பிட்டார்.
இதனை நினைவுகூர்ந்த சுதேஷ்னா, “நல்லவேளையாக நான் போட்டியில் வெற்றி பெற்ற பிறகு, அன்று முதல் எனது பெற்றோர் எனக்கு ஆதரவு அளித்து வருவதாக” தெரிவித்தார்.
மேலும் விவரங்களுக்கு இதன் ஆங்கில செய்தி குறிப்பை காணவும்: https://pib.gov.in/PressReleasePage.aspx?PRID=1832874
பணியாளர் நலன், பொதுமக்கள் குறை தீர்ப்பு மற்றும் ஓய்வூதியங்கள் அமைச்சகம்
பாரதிய மஸ்தூர் சங்கம் டாக்டர் ஜிதேந்திர சிங்கைச் சந்தித்து, காப்பீடு மற்றும் ஓய்வூதியம் தொடர்பான பிரச்சினைகளை விவாதித்தது
பாரதிய மஸ்தூர் சங்கத்தின் பிரதிரக்ஷா  பிரதிநிதிகள், மத்திய வடகிழக்குப் பிராந்திய மேம்பாட்டு அமைச்சகம், பிரதமர் அலுவலகம், பணியாளர் நலன், பொதுமக்கள் குறை தீர்வு மற்றும் ஓய்வூதியம், அணுசக்தி மற்றும் விண்வெளி அமைச்சகங்களின் இணையமைச்சர்  டாக்டர் ஜிதேந்திர சிங்கை இன்று  சந்தித்தனர். காப்பீடு, ஓய்வூதியம், பதவி உயர்வு உள்ளிட்ட மத்திய அரசு ஊழியர்களின் பிரச்சினைகள் தொடர்பாக விரிவாக அவர்கள் விவாதித்தனர்.
அவர்கள் தொடர்பான பிரச்சினைகளைச் சம்பந்தப்பட்ட அமைச்சகங்களின் பார்வைக்கு அனுப்பிவைத்து ஆவன செய்வதாக அமைச்சர் கூறினார்.
(Visitor Counter : 82
பாதுகாப்பு அமைச்சகம்
புதுதில்லியில் கடற்படை தளபதிகளிடையே பாதுகாப்பு அமைச்சர் உரையாற்றினார்
புதுதில்லியில் இன்று  கடற்படை தளபதிகளின் அரையாண்டு மாநாட்டின் முதல் பகுதியை பாதுகாப்பு அமைச்சர் திருமதி. நிர்மலா சீதாராமன் தொடங்கி வைத்தார். கடற்படையின் மூத்த அதிகாரிகளிடையே உரையாற்றிய பாதுகாப்பு அமைச்சர் இந்திய கடற்படையைச் சேர்ந்த வீரர்களும், வீராங்கனைகளும் தொழில்முறை ரீதியாக பணியாற்றுவதற்கும் நாட்டின் கடல் வாணிப நலனைப் பாதுகாக்கும் கடமைகளை அர்ப்பணிப்புடன் நிறைவேற்றுவதற்கும் பாராட்டுத் தெரிவித்தார்.
“தேடுதல் மற்றும் மீட்பு, மனிதாபிமான உதவி, பேரிடர் நிவாரணம், கடற்கொள்ளையைத் தடுத்தல் போன்ற பல்வேறு அவசரப் பணிகளில் கடற்படையின் விழிப்புணர்வு நமது பகுதிகளின் நலன்களில் மிகவும் தீவிரமாக இருக்கும் என்று நான் நம்புகிறேன். கடந்த சில மாதங்களில் இலங்கையில் ஏற்பட்ட பலத்த மழை மற்றும் வெள்ளம், பங்களாதேஷிலும், மியான்மரிலும் “மோரா” புயலுக்குப் பிந்தைய நிலைமை உட்பட இந்தியப் பெருங்கடல் பகுதியைச் சுற்றி ஏற்பட்ட எண்ணற்ற சிக்கலான நிலைமைகளின் போது இந்தியக் கடற்படை ஆக்கப்பூர்வமாக மேற்கொண்ட நடவடிக்கைகளின் பயன்கள் ஏற்கனவே தெரிய தொடங்கியுள்ளது என்பது குறித்து நான் மகிழ்ச்சி அடைகிறேன். கடந்த ஆண்டு நவம்பர் மாதத்தில் ஒக்கிப் புயல் சமயத்தில் மேற்கொள்ளப்பட்ட மனிதாபிமான உதவி மற்றும் பேரிடர் நிவாரணத்திற்காகவும் கடற்படையை நான் பாராட்டுகிறேன்” என்று திருமதி. நிர்மலா சீதாராமன் தமது உரையில் குறிப்பிட்டார்.
தற்சார்பு மற்றும் உள்நாட்டுமயம் என்பதை வலியுறுத்திய பாதுகாப்பு அமைச்சர், “ரூ.32,000 கோடி மதிப்பிலான கப்பல் கட்டும் திட்டங்களுக்கு ஒப்பந்தங்கள் கோரப்பட்டு நிறைவடையும் நிலையில் இருப்பது குறித்து நான் மகிழ்ச்சியடைகிறேன். இந்திய கப்பல் கட்டும் தொழில் துறைக்குத் தேவையான முக்கியத்துவம் அளிக்கவும், “இந்தியாவில் உற்பத்தி” என்ற முன்முயற்சித் திட்டத்தை செயல்படுத்தவும் ரூ.760 கோடி மதிப்பிலான ரோந்துக் கப்பல் கட்டுமானத்தை தனியார் மற்றும் சிறு கப்பல் தயாரிப்பு நிறுவனங்கள் மூலம் விரைந்து முடிப்பதற்கும் இலக்கு நிர்ணயிக்கப்பட்டுள்ளது” என்றார்.
நமது கடற்பகுதி நலன்கள் மிகவும் முக்கியமானது என்றும், இதற்கும் நாட்டின் பொருளாதார வளர்ச்சிக்கும் பரந்துபட்ட உறவு உள்ளது என்றும் கூறிய பாதுகாப்பு அமைச்சர் திருமதி. நிர்மலா சீதாராமன் வலுவான பாராட்டத்தக்க இந்திய கடற்படையின் தேவையை வலியுறுத்துவது மிகையல்ல என்றார். கடற்படையின் நிலைத்த வளர்ச்சிக்கு நீண்ட கால நிதித் தேவையின் முக்கியத்துவத்தை ஒப்புக் கொண்ட அவர் நிதிப்பற்றாக்குறையை சரி செய்ய போதிய நிதி வழங்கப்படும் என்று உறுதி அளித்தார்.
மேலும் விவரங்களுக்கு www.pib.nic.in என்ற இணையதளத்தில் காணலாம்.
(Visitor Counter : 77
சட்டம் மற்றும் நீதித்துறை அமைச்சகம்
டெலி-லா 2.0- வை அறிமுகம் செய்து தொடங்கி வைத்தார் சட்டத் துறை இணை அமைச்சர் திரு அர்ஜுன் ராம் மேக்வால்
சட்டம் மற்றும் நீதி அமைச்சகத்தின் கீழ் நீதித் துறையின் சார்பில் செயல்படுத்தப்படும் தொலை சட்ட சேவைத் திட்டமான டெலி-லா திட்டத்தின் பரிணாம வளர்ச்சியில் ஒரு முக்கியமான அத்தியாயத்தைக் குறிக்கும் வகையில் அதன் இரண்டாவது கட்டமான டெலி-லா 2.0 முன்முயற்சி இன்று தொடங்கி வைக்கப்பட்டது. நீதி நாட்டின் ஒவ்வொரு மூலையையும் சென்றடைவதை உறுதி செய்வதற்கான அர்ப்பணிப்பை இது வலுப்படுத்துகிறது.
இந்நிகழ்ச்சியில் சிறப்பு விருந்தினராக சட்டம் மற்றும் நீதித் துறை இணையமைச்சர்  திரு அர்ஜூன் ராம் மேக்வால் கலந்து கொண்டு டெலி-லா 2.0-ஐ தொடங்கி வைத்து உரையாற்றினார். சட்ட உதவி தேவை எனில் அதற்காக மக்கள் அணுகுவதை மேலும் மேம்படுத்துவதற்கான இணைப்பு இது என அவர் கூறினார். இந்தியா முழுவதும் சட்ட சேவைகள் கிடைப்பதை ஜனநாயகப்படுத்துவதில் இந்த தொலை சட்ட சேவையின் முக்கிய பங்கை அவர் எடுத்துரைத்தார்.
இது டிஜிட்டல் முறையில் வழங்கப்படும், மக்களை மையமாகக் கொண்ட சட்ட சேவைகளில் ஒரு புதிய சகாப்தத்தின் தொடக்கம் என்று அவர் கூறினார். மக்களின் வாழ்க்கையில் தொழில்நுட்பம் வகிக்கும் பங்கை அவர் கூறியதோடு, நீதி வழங்கலை தொழில்நுட்ப முன்னேற்றங்களுடன் ஒருங்கிணைக்க வேண்டியதன் அவசியத்தை வலியுறுத்தினார். பிரதமர் திரு. நரேந்திர மோடியின் தலைமையின் கீழ் தொலை சட்ட சேவைகளின் பயனாளிகளின் எண்ணிக்கை 50 லட்சம் என்ற மைல்கல்லை எட்டியுள்ளது என்றும் அவர் குறிப்பிட்டார்.
அனைவருக்கும் அத்தியாவசிய சட்ட உதவி தேவை எனவும் அதை உறுதி செய்யும் வகையில், சேவைகளை வழங்குமாறும் சட்ட வல்லுநர்களுக்கு இணை அமைச்சர் திரு அர்ஜூன் ராம் மேக்வால் அறிவுறுத்தினார்.
இந்த நிகழ்ச்சியின் போது திரு அர்ஜூன் ராம் மேக்வால், கிராம அளவிலான தொழில்முனைவோர் , பயனாளிகள் மற்றும் வழக்கறிஞர்களுடன் ஒரு கலந்துரையாடல் அமர்வில் பங்கேற்றார். டெலி-லாவை மேலும் வலுவான தளமாக பரிணாம வளர்ச்சி அடையச் செய்ய வேண்டும் என்று திரு அர்ஜுன் ராம் மேக்வால் வலியுறுத்தினார். பொது சேவை மையங்கள் மூலம் அனைத்து 2.65 லட்சம் கிராம பஞ்சாயத்துகளுக்கும் டெலி-லா எனப்படும் தொலை சேவைகள் விரைவில் விரிவுபடுத்தப்படும் என்றும், நாட்டின் தொலைதூர மூலைகளிலும் நீதி கிடைப்பது உறுதி செய்யப்படும் எனவும் அவர் கூறினார்.
இந்நிகழ்ச்சியின் போது, நீதித் துறையின் சிறப்புச் செயலாளர் திரு ராஜீந்தர் குமார் காஷ்யப் தமது உரையில், நீதித்துறையை அணுகும் உரிமை சமூகத்தின் அடித்தளமாகும் என்றும், அதன் வரம்பை விரிவுபடுத்துவதில் டெலி-லா முக்கிய பங்கு வகிக்கிறது என்றும் கூறினார்.
நீதித் துறைச் செயலாளர் திரு.எஸ்.கே.ஜி.ரஹதே தமது உரையில், தகவல் தொடர்பு மற்றும் தகவல் தொழில்நுட்பம் மூலம் சட்ட ஆலோசனைகளை வழங்குவதற்கான டெலி-லா திட்டத்தின் புதுமையான அணுகுமுறை பற்றிய சுருக்கமான கண்ணோட்டத்தை வழங்கினார்.
Release ID=1952225
SM/PLM/KRS
(Visitor Counter : 71
சமூக நிதி மற்றும் அதிகாரமளித்தல் அமைச்சகம்
ஷெட்யூல்டு மற்றும் இதர பிற்படுத்தப்பட்ட வகுப்பைச் சார்ந்த மாணவர்களுக்கான இலவச பயிற்சித் திட்டம்
நடப்பு 2022-23-ஆம் நிதியாண்டில் ஷெட்யூல்டு மற்றும் இதரப் பிற்படுத்தப்பட்ட மாணவர்கள் 3,500 பேருக்கு இலவச பயிற்சியை அளிப்பதற்காக மே 2022 அன்று இணையதளம் வாயிலாக விண்ணப்பங்கள் வரவேற்கப்பட்டன. ஷெட்யூல்டு மற்றம் இதரப் பிற்படுத்தப்பட்ட வகுப்பைச் சார்ந்த மாணவர்களுக்கான இந்த இலவசப் பயிற்சித் திட்டத்தின் கீழ் சேருவதற்கு மொத்தம் 50,177 பேர் விண்ணப்பங்களை அளித்தனர்.
இத்திட்டத்தின் கீழ், இளநிலை பட்டப்படிப்பு படித்தவர்களில் 2,100 மாணவர்களுக்கும் 12-ம் வகுப்பு படித்தவர்களில் 1,400 மாணவர்களுக்கும் இலவசப் பயிற்சி அளிக்கப்படும்.
மொத்தம் பெறப்பட்ட 50,177 விண்ணப்பங்களில் பட்டப்படிப்பு படித்த 44,934 மாணவர்களும் 12-ம் வகுப்பு படித்த 5,243 மாணவர்களும் விண்ணப்பங்களை அளித்துள்ளனர்.
தமிழ்நாட்டிலிருந்து 1,551 மாணவர்கள் இலவச பயிற்சிக்காக விண்ணப்பங்களை அளித்துள்ளனர். குடிமைப் பணித் தேர்வு, மத்தியப் பணியாளர் தேர்வு, ரயில்வே தேர்வு, வங்கித் தேர்வு, ஜெ.இ.இ. / நீட் தேர்வு, ஐஇஎஸ், சிஏடி / சிஎம்ஏடி, ஜிஆர்இ / ஜிஎம்ஏடி / எஸ்ஏடி / டோஃபல், சிஏ-சிபிடி / கேட், சிபிஎல், என்டிஏ / சிடிஎஸ் ஆகிய தேர்வுகளில் பங்கேற்பதற்கு இலவசப் பயிற்சி அளிக்கப்படுகிறது.
இத்தகவலை மாநிலங்களவையில், மத்திய சமூக நீதி மற்றும் அதிகாரம் அளித்தல் துறை அமைச்சர் திரு நாராயணசாமி எழுத்துபூர்வமாக தெரிவித்தார்.
மேலும் விவரங்களுக்கு இந்த ஆங்கில செய்திக் குறிப்பைக் காணவும் https://pib.gov.in/PressReleasePage.aspx?PRID=1885467
பிரதமர் அலுவலகம்
தமிழ்நாட்டின் சென்னையில் உள்ள எம்ஜிஆர் சென்னை சென்ட்ரல் ரயில் நிலையத்தில் சென்னை-கோவை வந்தேபாரத் எக்ஸ்பிரஸ் ரயில்சேவையை கொடியசைத்து துவக்கி வைத்தார் பிரதமர்
தமிழ்நாட்டின் சென்னையில் உள்ள எம்ஜிஆர் சென்னை சென்ட்ரல் ரயில் நிலையத்தில் இன்று சென்னை-கோவை வந்தேபாரத் எக்ஸ்பிரஸ் ரயில்சேவையை பிரதமர் திரு நரேந்திர மோடி கொடியசைத்து துவக்கி வைத்தார்.
முன்னதாக நிகழ்விடத்திற்கு வந்த பிரதமர் சென்னை-கோவை வந்தேபாரத் எக்ஸ்பிரஸ் ரயிலில் ஆய்வு மேற்கொண்டதுடன், குழந்தைகள் மற்றும் ரயில்வே ஊழியர்களுடன் கலந்துரையாடினார்.
இது குறித்து பிரதமர் வெளியிட்டுள்ள ட்விட்டர் பதிவில் கூறியிருப்பதாவது:-
சென்னை மற்றும் கோயம்புத்தூர் ஆகிய அற்புதமான நகரங்கள் வந்தே பாரத் விரைவு ரயில் மூலம் மேம்பட்ட கூடுதல் இணைப்பு வசதியை பெறுகின்றன. ரயிலைக் கொடியசைத்து துவக்கி வைத்து இளைய சமுதாயத்தினரை சந்தித்தேன்.
சிறுபான்மையினர் நலன் அமைச்சகம்
மதச்சார்பின்மை, சமூக மத நல்லிணக்கம் மற்றும் சகிப்புத்தன்மை இந்தியாவின் மரபணுவில் உள்ளது: முக்தர் அப்பாஸ் நக்வி
மதச்சார்பின்மை, சமூக-மத நல்லிணக்கம் மற்றும் சகிப்புத்தன்மை என்பது இந்தியாவின் மரபணுவிலேயே உள்ளது என்றும், ஒட்டுமொத்த உலகத்துடன் ஒப்பிடுகையில் சிறுபான்மையினரின் அரசியல் சட்ட, சமூக, கலாச்சார மற்றும் மத உரிமைகள் இந்தியாவில் பாதுகாப்பாக உள்ளது என்றும் மத்திய சிறுபான்மை விவகாரங்கள் துறை அமைச்சர் திரு. முக்தர் அப்பாஸ் நக்வி கூறியுள்ளார்.
சர்ச் ஆஃப் நார்த் இந்தியா – தில்லி பிரதிநிதிகளை சந்தித்த திரு. நக்வி, பிரதமர் திரு. நரேந்திர மோடி தலைமையிலான மத்திய அரசு, ஒன்றிணைந்த முயற்சி அனைவருக்கும் வளர்ச்சி மற்றும் கண்ணியத்துடன் வளர்ச்சி ஆகியவற்றில் எந்த வித வேறுபாடும் இன்றி முழு நேர்மையுடனும் உறுதியுடனும் செயல்படுகிறது என்றார்.
சாதி, மதம், பிராந்தியம் ஆகிய அனைத்துத் தடைகளையும் உடைத்தெறிந்து உள்ளடக்கிய வளர்ச்சியை நோக்கி அரசு முன்னேறிச் செல்கிறது என்றும் வளர்ச்சியின் ஒளி படாத எந்த தனிநபரும் இருக்ககூடாது என்பதை உறுதிப்படுத்துகிறது என்றும் அவர் கூறினார்.
(Visitor Counter : 440
பிரதமர் அலுவலகம்
உதவி செயலாளர்களின்  தொடக்க அமர்வில் பிரதமர் உரையாற்றினார்
உதவி செயலாளர்களாகப் பணியில் சேரும்போது பிரச்சினைகளுக்குத் தீர்வு காண புதிய பார்வையையும். புதிய சிந்தனையையும், புதிய அணுகுமுறைகைளையும் கொண்டிருக்க வேண்டும் என இளம் அதிகாரிகளைப் பிரதமர் வலியுறுத்தினார்.
மத்திய அரசின் உதவி செயலாளர்களாக அண்மையில் நியமிக்கப்பட்ட 2017-ஆம் ஆண்டின் தொகுப்பைச் சேர்ந்த 160 இளம் ஐ.ஏ.எஸ். அதிகாரிகளோடு பிரதமர் திரு நரேந்திர மோடி இன்று  கலந்துரையாடினார்.
|
|
உதவி செயலாளர்களின்  தொடக்க அமர்வில் பிரதமர் @ நரேந்திர மோடி உரையாற்றினார். உதவி செயலாளர்களாகப் பணியில் சேரும்போது பிரச்சினைகளுக்குத் தீர்வு காண புதிய பார்வையையும். புதிய சிந்தனையையும், புதிய அணுகுமுறைகைளையும் கொண்டிருக்க வேண்டும் என இளம் அதிகாரிகளைப் பிரதமர் வலியுறுத்தினார்.
pic.twitter.com/ehqNSfchHX
- PIB India July 2, 2019
இந்தக் குழுவினர் மசூரியில் பயிற்சி மேற்கொண்டபோது அவர்களை சந்தித்ததைப் பிரதமர் நினைவு கூர்ந்தார்.
இந்தக் கலந்துரையாடலின்போது அதிகாரிகள் தங்களின் களப்பணிகால அனுபவங்களைப் பகிர்ந்து கொண்டனர். மசூரியில் தங்களின் வகுப்பறைப் பயிற்சிகளை இந்த அனுபவங்களோடு அவர்கள் தொடர்புப்படுத்திக் கொண்டனர். அண்மைக்கால முன்முயற்சியான மாற்றத்தை விரும்பும் மாவட்டங்களில் இந்த அதிகாரிகள் பணியாற்றியபோது அவற்றின் செயல்பாடுகளைக் களத்தில் அறிந்துகொண்டனர்.
மத்திய அரசில், வரவிருக்கும் மூன்று மாதங்களுக்கு அதிகாரிகளாகப் பணியாற்றுவது மிகவும் முக்கியமானது என்றும் சிறந்த நடைமுறைக்கான ஒரு பகுதி என்றும் பிரதமர் குறிப்பிட்டார். இந்தக் காலகட்டத்தில் கொள்கை உருவாக்கத்தில் ஒவ்வொரு அதிகாரியும் செல்வாக்கு செலுத்தும் வாய்ப்பைப் பெறுவார் என்று அவர் கூறினார்.
பிரச்சினைகளுக்குத் தீர்வு காண புதிய பார்வையையும், புதிய சிந்தனையையும், புதிய அணுகுமுறைகளையும் கொண்டிருக்க வேண்டுமென திரு நரேந்திர மோடி இளம் அதிகாரிகளை ஊக்கப்படுத்தினார்.
இந்தத் திட்டத்தின் நோக்கம் அரசுப் பணியில் புதுமையையும், உற்சாகத்தையும் ஏற்படுத்துவதாகும் என்றும் அவர் கூறினார். இந்த அனுபவமும், உற்சாகமும் இணைவது நிர்வாக முறைக்குப் பயனுள்ளதாக இருக்கும் என்று அவர் தெரிவித்தார்.
தங்களுக்கு அளிக்கப்படும் பொறுப்புக்களை உற்சாகத்தோடும், குடிமக்களை மையமாகக் கொண்ட தொலைநோக்கோடும் அணுக வேண்டும் என்று அவர் கேட்டுக்கொண்டார்.
தங்களுக்கு அளிக்கப்படும் பிரச்சினைக்குரிய பணிகளுக்கு முழுமையான தீர்வைக் காண்பதற்கு அதிகாரிகள் முயற்சி செய்ய வேண்டும் என்றும் பிரதமர் வலியுறுத்தினார்.
களப்பணியில் அண்மையில் பெற்ற தங்களின் அனுபவங்களை தில்லியில் மேற்கொள்ளவிருக்கும் பணியோடு அவர்கள் தொடர்புப்படுத்திப் பார்க்கலாம் என்று அவர் குறிப்பிட்டார்.
இந்த நிகழ்வில் பிரதமர் அலுவலக இணை அமைச்சர் டாக்டர் ஜிதேந்திர சிங், பிரதமர் அலுவலகம் மற்றும் ஊழியர் நலன், பயிற்சித்துறையின் மூத்த அதிகாரிகள் கலந்து கொண்டனர்.
இந்தியக் குடிமைப்பணிகளின் சிற்பி என கருதப்படும் சர்தார் வல்லபாய் படேலின் வாழ்க்கையையும், சாதனைகளையும் சித்தரிக்கும் ஒலி, ஒளி காட்சியும் இந்த நிகழ்வில் திரையிடப்பட்டது.
-----
(Visitor Counter : 117
உள்துறை அமைச்சகம்
தலைநகரில் கோவிட்-19 நிலவரத்தை முன்னிட்டு, டெல்லியில் மத்திய உள்துறை அமைச்சர் திரு.அமித்ஷா தலைமையில் அனைத்துக் கட்சிக்கூட்டம்.
டெல்லியில், கோவிட்-19 பரவலைக் கட்டுப்படுத்த மத்திய அரசு அனைத்து நடவடிக்கைகளும் எடுக்கும் என மத்திய உள்துறை அமைச்சர் திரு.அமித்ஷா கூறினார். கோவிட்-19 நிலவரம் குறித்து டெல்லியில் நடந்த அனைத்துக் கட்சிக் கூட்டத்துக்குத் தலைமை தாங்கிய திரு.அமித்ஷா கூறுகையில், பெருந்தொற்றை எதிர்த்துப் போராட நாம் பிரதமர் திரு.நரேந்திரமோடி தலைமையில் ஒன்றிணைந்து செயல்படவேண்டும் என்றார்.
நேற்று நடத்தப்பட்ட கூட்டத்தில் எடுக்கப்பட்ட முக்கிய முடிவுகளை, மத்திய உள்துறை அமைச்சர், அனைத்துக் கட்சிக் கூட்டத்தில் தெரிவித்தார். இந்த முடிவுகளை அடிமட்ட அளவில் நேர்மையாக அமல்படுத்த வேண்டும் என மத்திய உள்துறை அமைச்சர் தெரிவித்தார். டெல்லி மக்களின் நலனுக்காக, மத்திய அரசு எடுக்கும் முடிவுகளை அமல்படுத்த தங்கள் கட்சித் தொண்டர்களை அரசியல் கட்சிகள் ஈடுபடுத்த வேண்டும் என திரு.அமித்ஷா கேட்டுக் கொண்டார். மக்கள் நலனுக்காக அரசியல் வேறுபாடுகளைக் கடந்துஅனைத்துக் கட்சிகளும் செயல்பட வேண்டும் என திரு.அமித்ஷா வேண்டுகோள் விடுத்தார். அரசியல் ஒற்றுமை மக்களிடையே நம்பிக்கையை ஏற்படுத்தி தலைநகரில் தொற்று நிலைமை மேம்பட வழிவகுக்கும் என அவர் கூறினார். புதிய தொழில் நுட்பங்களுடன் கோவிட்-19 பரிசோதனையை நாம் மேம்படுத்த வேண்டும் என உள்துறை அமைச்சர் கூறினார். ஒன்றாக இருந்து, தொற்றுக்கு எதிரான போரட்டத்தில் வெல்வோம் என திரு.அமித்ஷா வலியுறுத்தினார்.
இந்தக் கூட்டத்தில், ஆம்ஆத்மி கட்சியின் திரு.சஞ்சய்சிங், பா.ஜ.க டெல்லி மாநிலத் தலைவர் திரு.அதேஷ்குப்தா, மாநில காங்கிரஸ் தலைவர் அனில் சவுத்திரி மற்றும் பகுஜன் சமாஜ் கட்சிப் பிரதிநிதி ஆகியோர் கலந்து கொண்டனர். இதில் கலந்து கொண்ட தலைவர்கள், கோவிட்-19 தொற்றை எதிர்த்துப் போராடும் திட்டங்களைத் தெரிவித்தனர். மத்திய அரசு, புதுதில்லி அரசு மற்றும் தில்லியின் 3 மாநகராட்சிகளுக்கு முழு ஆதரவு அளிப்பதாக அவர்கள் உறுதி அளித்தனர்.
மத்திய உள்துறை அமைச்சர் திரு.அமித்ஷா தலைமையில், புதுதில்லி முதல்வர் திரு.அரவிந்த் கெஜ்ரிவால் மற்றும் மூத்த அதிகாரிளுடன் நேற்று நடந்த கூட்டத்தில், தொற்றுக்கு எதிராக டெல்லி மக்களின் பாதுகாப்பு குறித்து பல முக்கிய முடிவுகள் எடுக்கப்பட்டன. கோவிட்-19 நோயாளிகளுக்கு சிகிச்சை அளிக்க 8,000 படுக்கைகள் வழங்கும் வகையில் தில்லி அரசுக்கு 500 மாற்றியமைக்கப்பட்ட ரயில் பெட்டிகள் உடனடியாக வழங்குவது, கட்டுப்பாட்டுப் பகுதியில் வீட்டுக்கு வீடு சுகாதாரக் கணக்கெடுப்பு நடத்துவது, கோவிட்-19 பரிசோதனையை அடுத்த 2 நாட்களுக்குள் இரட்டிப்பாக்குவது, 6 நாட்களில் 3 மடங்கு ஆக்குவது ஆகியவை இதில் அடங்கும். தனியார் மருத்துவமனைகளில் குறைந்த கட்டணத்தில் 60 சதவீதப் படுக்கைகள் கிடைப்பதை உறுதி செய்யவும் இந்தக் கூட்டத்தில் முடிவு செய்யப்பட்டது. கொரோனா பரிசோதனை மற்றும் சிகிச்சைக்கு குறைந்த கட்டணம் நிர்ணயம் செய்வது, தனியார் மருத்துவமனைகளுக்கான வழிகாட்டுதல்களைக் கண்காணிக்க நிதிஆயோக் உறுப்பினர் டாக்டர்.வி.கே.பால் தலைமையில் குழு அமைப்பது, தொலைபேசி வழிகாட்டுதலுக்கு தில்லி எய்ம்ஸ்-ன் கீழ் கோவிட்-19 உதவி எண் ஏற்படுத்துவது குறித்தும் இந்தக் கூட்டத்தில் முடிவு செய்யப்பட்டது.
(
பிரதமர் அலுவலகம்
'சுற்றுச்சூழலுக்கான வாழ்க்கைமுறை - லைஃப் இயக்கம்' பிரதமர் தொடங்கி வைத்தார்
“மனிதனின் கூட்டு முயற்சிகள் மற்றும் வலுவான நடவடிக்கைகளைக் கொண்டு உலகம் எதிர்கொள்ளும் பிரச்சினைகளை சமாளித்து, நிலையான வளர்ச்சியை அடைய வேண்டியது காலத்தின் அவசியம்”
'சுற்றுச்சூழலுக்கான வாழ்க்கை முறை - லைஃப் இயக்கம்' எனப்படும் உலகளாவிய கருத்தரங்கை பிரதமர் திரு.நரேந்திர மோடி காணொலி காட்சி மூலம் தொடங்கி வைத்தார். ஆய்வுகளுக்கான லைஃப் அமைப்பின் உலகளாவிய அழைப்பு' நிகழ்ச்சியில் தொடக்கவுரை ஆற்றிய பிரதமர், கல்வி நிறுவனங்கள், பல்கலைக் கழகங்கள், ஆராய்ச்சி நிறுவனங்கள், கல்வியாளர்கள் மற்றும் ஆராய்ச்சியாளர்கள் உள்ளிட்டோர் சுற்றுச்சூழலை காப்பது தொடர்பான ஆலோசனைகள் மற்றும் பரிந்துரைகளை வழங்குமாறு கேட்டுக் கொண்டார்.
நிகழ்ச்சியில் உரையாற்றிய பிரதமர், 'சுற்றுச்சூழலுக்கான வாழ்க்கை முறை - லைஃப் இயக்கம்' என்ற உலகம் தழுவிய முயற்சியை தொடங்க இன்று மிகப்பொருத்தமான நாள் என்று தெரிவித்தார். உலகம் தற்போது எதிர்கொள்ளும் பிரச்சினைகளை சமாளிக்க, மனிதனின் கூட்டு முயற்சிகள் மற்றும் வலுவான நடவடிக்கைகளைக் கொண்டு, உலகம் தற்போது எதிர்கொள்ளும் பிர ச் சினைகளை சமாளித்து நிலையான வளர்ச்சியை அடைய வேண்டியது காலத்தின் கட்டாயம் என்று பிரதமர் கூறினார்.
உலகளாவிய இந்த கூட்டு முயற்சி, 2021-ம் ஆண்டு ஐக்கிய நாடுகள் சபையின் காலநிலை மாற்றம் தொடர்பான மாநாட்டில் தன்னால் முன்மொழியப்பட்டதை பிரதமர் நினைவுகூர்ந்தார். காலத்துக்கு ஏற்ப உலகத்துடன் ஒத்துப் போகும், தீமை விளைவிக்காத வாழ்க்கை முறையை வாழ்வது என்பதே லைஃப் இயக்கத்தின் நோக்கம் என்றும், அத்தகைய வாழ்க்கை முறையை பின்பற்றுபவர்கள் “ப்ரோ-பிளானட் பீப்புள்” என்று அழைக்கப்படுவதாகவும் பிரதமர் கூறினார். லைஃப் இயக்கம், எதிர்காலத்தைக் கருத்தில் கொண்டு, கடந்த கால அனுபவங்களின் அடிப்படையில் நிகழ்காலத்துக்காக செயல்படுகிறது. குறைவாக பயன்படுத்துவது, மீண்டும் பயன்படுத்துவது, மற்றும் மறுசுழற்சி என்பது நம் வாழ்க்கையுடன் கலந்துள்ள ஒன்று என்று தெரிவித்த பிரதமர், பொருளாதார வளர்ச்சி என்பது நமது கலாச்சாரம், வாழ்க்கை முறை ஆகியவற்றுடன் ஒருங்கிணைந்த ஒரு பகுதியாக உள்ளதாகவும் குறிப்பிட்டார்.
கரியமில வாயு இல்லாத வாழ்க்கைமுறை குறித்து மகாத்மா காந்தி வலியுறுத்தியதை பிரதமர் நினைவுகூர்ந்தார். உலகம் ஒன்று. ஆனால் முயற்சிகள் பல என்று தெரிவித்த பிரதமர், சுற்றுச்சூழல் தொடர்பான முயற்சிகளுக்கு ஆதரவு தெரிவிக்கவும், உலகளாவிய சுற்றுச்சூழல் நலனை மேம்படுத்தவும் இந்தியா எப்போதும் தயாராக உள்ளது.
பிரதமர் அலுவலகம்
பிரதமர் தலைமையில் நடைபெற்ற ஜம்மு காஷ்மீர் அரசியல் கட்சி தலைவர்கள் கூட்டத்திற்கு பின்னர் மத்திய இணையமைச்சர் டாக்டர் ஜித்தேந்திர சிங் வெளியிட்ட அறிக்கையின் முக்கிய அம்சங்கள்
மாண்புமிகு பாரதப் பிரதமர் தலைமையில் நடைபெற்ற ஜம்மு காஷ்மீர் அரசியல் கட்சி தலைவர்களுடனான ஆலோசனைக் கூட்டம் சற்று முன்பு முடிவடைந்துள்ளது. ஜம்மு காஷ்மீரில் ஜனநாயகத்தை வலுப்படுத்தவும், வளர்ச்சியை நோக்கியும் எடுக்கப்பட்ட ஆக்கபூர்வமான முயற்சி இது. மிகவும் சுமுகமான முறையில் இந்தக் கூட்டம் நடைபெற்றது. இந்திய ஜனநாயகத்தின் மீதும், அரசியல் சாசனத்தின் மீதும் தங்களுக்குள்ள முழுமையான நம்பிக்கையை பங்கேற்ற அனைத்து தலைவர்களும் தெரிவித்தனர்.
ஜம்மு காஷ்மீரில் நிலைமை முன்னேற்றமடைந்துள்ளது குறித்து அனைத்து தலைவர்களிடமும் உள்துறை அமைச்சர் விளக்கினார்.
ஒவ்வொரு கட்சியின் வாதங்களையும், கருத்துக்களையும் பிரதமர் உன்னிப்பாகக் கவனித்தார். திறந்த மனதுடன் அனைத்து மக்கள் பிரதிநிதிகளும் தங்களது கருத்துக்களைப் பகிர்ந்து கொண்டதை அவர் பாராட்டினார். இந்தக் கூட்டத்தில் முக்கியமான இரண்டு விஷயங்களை பிரதமர் சிறப்பாக வலியுறுத்தினார். ஜம்மு காஷ்மீரில் ஜனநாயகத்தை அடிமட்ட அளவில் கொண்டு அனைவரும் சேர்ந்து பாடுபட வேண்டும் என்று அவர் கூறினார். இரண்டாவதாக, ஜம்மு காஷ்மீரில் ஒட்டுமொத்த வளர்ச்சி ஏற்பட வேண்டும், ஒவ்வொரு பிராந்தியத்திற்கும், ஒவ்வொரு சமுதாயத்திற்கும் வளர்ச்சி சென்றடைய வேண்டும் என்று அவர் வலியுறுத்தினார். பொதுமக்கள் பங்கேற்பதற்கான சூழலையும், ஒத்துழைப்பையும் கொண்டு வருவது அவசியமாகும்.
ஜம்மு காஷ்மீரில் பஞ்சாயத்து மற்றும் உள்ளாட்சி தேர்தல்கள் வெற்றிகரமாக நடந்துள்ளதை மாண்புமிகு பிரதமர் குறிப்பிட்டார். பாதுகாப்பு நிலையும் முன்னேறியுள்ளதாக அவர் தெரிவித்தார். சுமார் 12,000 கோடி ரூபாய் தேர்தல் முடிந்ததும் பஞ்சாயத்துக்களுக்கு நேரடியாக சென்றுள்ளது. இது கிராமங்களின் வளர்ச்சியை வேகப்படுத்தும்.
ஜம்மு காஷ்மீரில் ஜனநாயக நடைமுறைகளை, அதாவது சட்டமன்ற தேர்தல் குறித்த நடைமுறைகளை மேற்கொள்ள வேண்டியது அடுத்த முக்கிய நடவடிக்கை என பிரதமர் கூறினார். தொகுதி மறுவரையறை பணிகள் விரைந்து முடிக்கப்பட வேண்டும். அப்போதுதான், ஒவ்வொரு பிராந்தியமும், ஒவ்வொரு பிரிவும் சட்டமன்றத்தில் பிரதிநிதித்துவம் பெறும். தலித்துகள், பிற்படுத்தப்படோர், பழங்குடியினருக்கு முறையான பிரதிநிதித்துவம் அளிப்பது அவசியமாகும்.
தொகுதி மறுவரையறை பணியில் அனைவரும் கலந்து கொள்வது பற்றி விரிவான விவாதம் நடைபெற்றது. இந்த நடைமுறையில் கலந்துக் கொள்ள பங்கேற்ற அனைத்து கட்சிகளும் ஒப்புக்கொண்டன.
ஜம்மு காஷ்மீரை அமைதி மற்றும் முன்னேற்றப்பாதையில் கொண்டு செல்ல சம்பந்தப்பட்ட அனைவரின் ஒத்துழைப்பையும் பிரதமர் கோரினார். வன்முறை வளையத்தில் இருந்து விடுபட்டு, ஜம்மு காஷ்மீர் ஸ்திரத்தன்மையை நோக்கி நடைபோடுவதாக அவர் கூறினார். மக்களிடையே புதிய நம்பிக்கை உருவாகியுள்ளது.
இந்த நம்பிக்கையை வலுப்படுத்த அனைவரும் இரவு பகலாக உழைக்க வேண்டியதன் அவசியத்தை பிரதமர் வலியுறுத்தினார். இன்றைய கூட்டம் ஜனநாயகத்தை வலுப்படுத்தவும், ஜம்மு காஷ்மீரில் முன்னேற்றத்தையும், வளர்ச்சியையும் கொண்டுவருவதற்கான மிக முக்கிய நடவடிக்கையாகும். இன்றைய கூட்டத்தில் பங்கேற்ற அனைத்து அரசியல் கட்சிகளுக்கும் நான் நன்றி தெரிவித்துக் கொள்கிறேன். நன்றி!
பொறுப்பு துறப்பு; இது தோராயமான மொழி பெயர்ப்பு. மூல அறிக்கை இந்தியில் வெளியிடப்பட்டது.
பெட்ரோலியம் மற்றம் இயற்கை எரிவாயு அமைச்சகம்
அழுத்தமூட்டப்பட்ட இயற்கை எரிவாயு, உயிரி எரிவாயு ஊக்குவிப்பு
நாடாளுமன்றத்தின் மக்களவையில் மத்திய பெட்ரோலியம் மற்றும் இயற்கை எரிவாயு அமைச்சர் திரு தர்மேந்திர பிரதான் எழுத்துப் பூர்வமாக அளித்த பதிலில் கூறியதாவது:
அழுத்தமூட்டப்பட்ட இயற்கை எரிவாயுவுக்கு ஊக்கமளித்தல்:
பெட்ரோலியம் மற்றும் இயற்கைவாயு கட்டுப்பாட்டு வாரியம், நகர்ப்புற வாயு விநியோக கட்டமைப்புக்கு அனுமதி வழங்கும் அமைப்பாகும். நகர்ப்புற வாயு விநியோக திட்டத்தை மேம்படுத்தும் வகையில் அழுத்தமூட்டப்பட்ட இயற்கை எரிவாயு நிலையங்கள் நிறுவப்படுகின்றன. 2020-ஆம் ஆண்டு நவம்பர் 30-ஆம் தேதி வரை நாட்டில் சுமார் 2543 அழுத்தமூட்டப்பட்ட இயற்கை எரிவாயு நிலையங்கள் இயங்குகின்றன. 10-வது நகர எரிவாயு விநியோக ஏலச்சுற்றுக்களின் மூலம் தற்போது வரை 27 மாநிலங்கள்/ யூனியன் பிரதேசங்களில் 400-க்கும் மேற்பட்ட மாவட்டங்களின் 232 பகுதிகளில் நகர எரிவாயு விநியோக இணைப்புகளை மேம்படுத்துவதற்கு அனுமதி வழங்கப்பட்டுள்ளது.
அழுத்தமூட்டப்பட்ட உயிரி எரிவாயு அலைகள்:
அழுத்தமூட்டப்பட்ட உயிரி எரிவாயு பயன்பாட்டை ஊக்குவிப்பதற்காக கட்டுப்படியாகக்கூடிய போக்குவரத்துக்கான நீடித்த மாற்று வழி திட்டம் கடந்த 2018 ஆம் ஆண்டு அக்டோபர் 1-ஆம் தேதி தொடங்கப்பட்டது. இந்த திட்டத்தின் மூலம் அதிக எண்ணிக்கையிலான அழுத்தமூட்டப்பட்ட உயிரி எரிவாயு ஆலைகளை அமைக்க தனியார் தொழில்துறையினர் முன்வருவார்கள். மேலும் இந்தத் திட்டத்தின் ஒரு பகுதியாக அழுத்தமூட்டப்பட்ட உயிரி எரிவாயுவை நீண்டகால அடிப்படையில் கொள்முதல் செய்வதற்கு எண்ணெய் மற்றும் எரிவாயு சந்தைபடுத்துதல் நிறுவனங்கள் ஆர்வம் தெரிவித்து வருகின்றன. மேலும் இந்திய ரிசர்வ் வங்கியும் இந்த ஆலைகளுக்கு கடன் வழங்குவதில் முன்னுரிமை அளிக்கின்றது.
பெட்ரோலியம்/ இயற்கை எரிவாயுவின் ஏற்றுமதிகள்:
கடந்த 2017-18 ஆம் ஆண்டு 220.4 மில்லியன் மெட்ரிக் டன்னாக இருந்த கச்சா எண்ணெயின் ஏற்றுமதிகள் 2020 -21-இல்  143.2 மில்லியன் மெட்ரிக் டன்னாக இருந்தது. உள்நாட்டு கச்சா எண்ணெய் உற்பத்தி 2017-18 ஆம் ஆண்டில் 35.7 மில்லியன் மெட்ரிக் டன்னிலிருந்து 2020- 21-இல்  23.0 மில்லியன் மெட்ரிக் டன்னாக இருந்தது.
பெட்ரோலியம், எண்ணெய் மற்றும் மசகு பொருட்களின் ஏற்றுமதி 2017-18 ஆம் ஆண்டு 35.5 மில்லியன் மெட்ரிக் டன்னாகவும், 2020- 21-இல்  32.0 மில்லியன் மெட்ரிக் டன்னாகவும் இருந்தது.
இறக்குமதிகளின் எண்ணிக்கையைக் குறைத்து தற்சார்பு இந்தியாவை உருவாக்கும் நோக்கத்துடன் எண்ணெய் மற்றும் எரிவாயு உற்பத்தி சார்ந்த துறைகளில் அரசு பல தரப்பு நடவடிக்கைகளை மேற்கொண்டு வருகிறது.